Perussuomalaiset ja kristillisdemokraatit ovat sopineet vaaliliiton Varsinais-Suomessa.

Perussuomalaiset asettavat 14 ehdokasta ja kristillisdemokraatit kolme. Tavoitteena vaaliliitolla on neljä paikkaa.

Puolueiden tiedotteen mukaan vaaliliitto on tekninen. Piirijärjestöillä ei ole yhteisiä poliittisia tavoitteita ja molemmat puolueet päättävät itsenäisesti ehdokasasettelusta.

– Perussuomalaisilla on pitkät perinteet teknisestä vaaliyhteistyöstä Kristillisdemokraattien kanssa. Perinne jatkuu nyt Varsinaissuomessa ja on varmasti kummankin osapuolen äänestäjien kannalta hyvä ratkaisu, sanoo perussuomalaisten puoluesihteeri Riikka Slunga-Poutsalo.

– Olen iloinen vaaliliiton mahdollistumisesta. Vaaliliitot johtuvat Suomen epätasa-arvoisesta vaalijärjestelmästä, jossa ei ole puolueen ääniä paremmin huomioivaa tasauspaikkajärjestelmää, kuten esimerkiksi Ruotsissa, toteaa kristillisdemokraattien puoluesihteeri Asmo Maanselkä.